**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HIV/5073-2/2022.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2022. május 30-ai nyilvános ülésére**

**Tárgy:** Átfogó értékelés Hévíz Város Önkormányzat 2021. évi gyermekjóléti és gyermekvédelmi feladatainak ellátásáról

**Az előterjesztő:** Papp Gábor polgármester

**Készítette:**  Fábiánné Hoffman Márta hatósági osztályvezető

Varga András TASZII intézményvezető

**Megtárgyalta:** Emberi Erőforrások Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 96. § (6) bekezdése értelmében „A települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít.”

Az értékelést - a Képviselő-testület általi megtárgyalást követően - meg kell küldeni a gyámhatóságnak, azaz a Zala Megyei Kormányhivatal Hatósági Főosztály Szociális és Gyámügyi Osztályának.

A gyámhatóság az értékelés kézhezvételétől számított harminc napon belül javaslattal élhet a települési önkormányzat felé. Amennyiben javaslat érkezik, a képviselő-testületnek hatvan napon belül érdemben meg kell vizsgálnia azt, és az állásfoglalásáról, intézkedéséről tájékoztatnia kell a gyámhatóságot.

Az átfogó értékelés tartalmi követelményeit a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Kormányrendelet (a továbbiakban: Gyer.) 10. számú melléklete határozza meg. A Gyer-ben meghatározott tartalmi követelmények figyelembevételével készítettük el a gyermekvédelem helyzetéről szóló 2021. évi beszámolót.

Az értékelés a 10. számú melléklet alapján bemutatja:

*1. A település demográfiai mutatói, különös tekintettel a 0-18 éves korosztály adataira.*

*2. Az önkormányzat által nyújtott pénzbeli, természetbeni ellátások biztosítása: a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága, egyéb, a* [*Gyvt.-ben*](https://uj.jogtar.hu/) *nem szabályozott pénzbeli vagy természetbeni juttatásokra vonatkozó adatok, gyermekétkeztetés megoldásának módjai, kedvezményben részesülőkre vonatkozó statisztikai adatok.*

*3.Az önkormányzat által biztosított személyes gondoskodást nyújtó ellátások bemutatása: gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai), gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.*

*4-5.*

*6.A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.*

*7. Jövőre vonatkozó javaslatok, célok meghatározása a* [*Gyvt.*](https://uj.jogtar.hu/) *előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).*

*8. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.*

*9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).*

Hévíz városban a gyermekek védelmét pénzbeli, természetbeni és személyes gondoskodás keretébe tartozó gyermekjóléti alapellátások továbbá a Gyvt.-ben meghatározott hatósági intézkedések biztosítják.

A személyes gondoskodást nyújtó alapellátások keretében:

* család- és gyermekjóléti szolgáltatást biztosít a Teréz Anya Szociális Integrált Intézmény Család- és Gyermekjóléti Szolgálatán keresztül,
* a gyermekek napközbeni ellátása keretében megszervezi a családban élő gyermekek életkorának megfelelő nappali felügyeletét, gondozását, nevelését és étkeztetését, továbbá bölcsődei ellátást biztosít saját fenntartású intézmény útján.

1. **A település demográfiai mutatói, különös tekintettel a 1-18 éves korosztály adataira.**

Hévíz város lakosságszáma **2021**. december 31-én **4759** fő volt, míg 2020. december 31-én 4697fő.

A lakosság korcsoportonkénti megoszlását az alábbi táblázat mutatja (2021. év)

|  |  |  |  |  |  |  |
| --- | --- | --- | --- | --- | --- | --- |
| Korosztály | 0-3 év | 4-6 év | 7-13 év | 14-18 év | 18 év feletti | **Összesen** |
| Fő | **97** | **75** | **211** | **147** | **4229** | **4759** |

                                                                                                                                                                                                  Adatforrás: Népesség nyilvántartás – Hévíz

|  |  |
| --- | --- |
| születések alakulása | |
| év | fő |
| 2016. | 19 |
| 2017. | 27 |
| 2018. | 20 |
| 2019 | 20 |
| 2020. | 26 |
| **2021.** | **20** |

A lakosság korösszetétele kedvezőtlennek tekinthető, mivel alacsony a fiatalkorúak és meglehetősen magas az idős népesség aránya, a 0-18 éves korosztály a város lakosságán belül 11 %-os arányban van jelen.

|  |  |  |  |  |  |
| --- | --- | --- | --- | --- | --- |
| **Év/fő** | 0-18 éves | 19-59 éves | 60-79 éves | 80-100 éves | Összesen |
| 2019. év | 540 | 2257 | 1527 | 375 | 4699 |
| 2020. év | 527 | 2235 | 1561 | 374 | 4 697 |
| **2021. év** | **530** | **2216** | **1620** | **393** | **4 759** |

                                                                                                                                                                 Adatforrás: Népesség nyilvántartás – Hévíz

Hévíz lakosságszámának csökkenése az elmúlt évben megállt, 62 fővel emelkedett városunk lakossága, alacsony születésszám mellett. A város elöregedését mutatja, hogy nőtt a 60 éven felüli korosztály létszáma.

Adatforrás: Népesség nyilvántartás - Hévíz

**2.1. Rendszeres gyermekvédelmi kedvezmény**

**Rendszeres gyermekvédelmi kedvezményre jogosultságot** állapít meg a jegyző az arra rászorulóknak a gyermekek védelméről és a gyámügyi igazgatásról szóló 1997. évi XXXI. törvény szerint.

A rendszeres gyermekvédelmi támogatás teljes mértékben természetbeni támogatás. A családok ingyenes gyermekétkeztetés és tankönyvellátás mellett augusztus és november hónapokban gyermekenként 6000 Ft hátrányos, illetve halmozottan hátrányos helyzetűként 6500 Ft értékű pénzbeli támogatásban részesülnek. 2019. évtől a korábban folyósított Erzsébet utalványokat pénzbeli támogatás váltotta fel. 2021. évben a rendszeres gyermekvédelmi kedvezményre jogosult gyermekek száma augusztus hónapban 10 fő alapösszegű támogatásban részesülő kiskorú, 3 fő emelt összegű pénzbeli támogatásban részesülő kiskorú, november hónapban 7 fő alapösszegű támogatásban részesülő kiskorú és 4 fő emelt összegű támogatásra jogosult kiskorú volt, összesen 147,5 e Ft értékű pénzbeli támogatás került kiutalásra, ami a 2020. évben kiutalt támogatáshoz képest nőtt.

A rendszeres gyermekvédelmi kedvezményben részesülő gyermekek a Képviselő-testület döntése alapján szociális nyári gyermekétkeztetésben vehettek részt. 2021. év nyarán 1 gyermek étkezett díjmentesen Önkormányzat által biztosított keretből.

# A jegyző a kedvezményre való jogosultságot a gyermeket gondozó családban az egy főre jutó havi jövedelem összege és a vagyoni helyzet alapján bírálja el. A jövedelemhatár a gyermekét egyedül nevelő szülő esetében 41 325 Ft, a gyermekét nem egyedül nevelő szülő esetében 38 475 Ft, a vagyoni értékhatár külön-külön számított értéke az 570 000 Ft-ot, egybeszámított értéke pedig az 1 995 000 Ft-ot nem haladhatja meg. Amennyiben a fenti jövedelmi és vagyoni határ valamelyikét átlépi a kérelmező, úgy kérelmét el kell utasítani.

A rendszeres gyermekvédelmi kedvezményre való jogosultság és hátrányos/halmozottan hátrányos helyzet megállapításának tárgyában A veszélyhelyzettel összefüggő átmeneti szabályokról szóló 2021. évi XCIX. törvény (a továbbiakban: Törvény) 96.§ (3) bekezdése, illetve a veszélyhelyzettel összefüggő átmeneti szabályokról szóló 2021. évi XCIX. törvény hatálybalépésére tekintettel egyes törvények eltérő alkalmazásáról szóló 647/2021. (XI. 30.) Kormányrendelet 8/A.§ (2) bekezdése szerint a **2020. november 4-e után és a 27/2021. (I. 29.) Korm. rendelet szerinti veszélyhelyzet megszűnését követő 30. nap** között lejáró rendszeres gyermekvédelmi kedvezményre való jogosultság és a hátrányos, illetve halmozottan hátrányos helyzet fennállását megállapító határozat hatálya a **27/2021. (I. 29.) Korm. rendelet szerinti veszélyhelyzet megszűnésének hónapját követő második hónap utolsó napjáig hosszabbodik meg**.

Ezek alapján a 2020. november 5-e és 2022. június 30-a között lejáró (rendszeres gyermekvédelmi kedvezményre való és hátrányos/halmozottan hátrányos helyzet) jogosultságok **2022. július 31-ig hosszabbodnak meg.**

Az elmúlt évben 13 gyermek részesült rendszeres gyermekvédelmi kedvezményben, amelyből egy család 2 gyermekével elkötözött, ezért a gyermekvédelmi kedvezményre jogosultak száma 11 főre csökkent. A rendszeres gyermekvédelmi kedvezményre való jogosultság megállapítása alapján, a gyermek szociális helyzete alapján jogosult a gyermekétkeztetés normatív kedvezményének, valamint az évi pénzbeli támogatásnak, és külön jogszabályban meghatározott egyéb kedvezmények igénybevételére.

A 2021. évben  rendszeres gyermekvédelmi kedvezményre vonatkozó kérelem nem került  elutasításra.

**2.2** **Az önkormányzat által nyújtott pénzbeli, természetbeni ellátások**

A pénzbeli és természetbeni ellátások célja, hogy a nehéz anyagi körülmények között élő családokat segítse és az ilyen családban élő gyermekek hátrányos helyzetét csökkentse, hogy a gyermek családi környezetben történő ellátása biztosított legyen.

A gyermekvédelmi törvény alapján megállapítható rendszeres gyermekvédelmi kedvezmény, mint pénzbeli ellátás mellett a települési önkormányzat képviselő-testülete a rendeletében meghatározott módon és feltételek szerint a gyermek és fiatal felnőtt rászorultságára tekintettel pénzbeli támogatást állapíthat meg.

# A szociális támogatási rendszer 2015. március 1. napján bekövetkezett törvényi változása alapján a települési támogatásról szóló 11/2015. (II. 26.) önkormányzati rendelet (a továbbiakban: Ör.) került megalkotásra. Az Ör. hatályba lépése óta több módosításon ment keresztül, amely a családok és a gyermekek támogatását szolgálja.

A gyermek nevelésére rendkívüli települési támogatást általában gyermeküket egyedül nevelő szülők, szociálisan rászorult családok, alacsony foglalkoztatottságú személyek igénylik.

# **Rendkívüli települési támogatás** állapítható meg annak a személynek, aki létfenntartást veszélyeztető rendkívüli élethelyzetbe került, valamint időszakosan vagy tartósan létfenntartási gonddal küzd, és havi jövedelme az öregségi nyugdíj mindenkori legkisebb összegének 275%-át, egyedül élő vagy egyedülálló esetén 310%-át nem haladja meg.

# Rendkívüli települési támogatási kérelem indokaként 2021. évben a kérelmezők 32 esetben a gyermekneveléssel kapcsolatos költségeket jelölték meg.

1. **Születési támogatás**

Az Ör. 27. §-a alapján a polgármester egyszeri, 50 000 Ft összegű támogatást biztosít a szülőnek *gyermeke születését követő száznyolcvan napon belül az egy főre számított családi jövedelem* figyelembe vételével. 2021. évben ezen a jogcímen 6 esetben segítette az önkormányzat az újszülött gondozási költségeinek fedezését, összesen 300 ezer Ft összegben.

**Iskolakezdési támogatás**

Az általános iskolai tanulók iskolakezdéséhez biztosít a rászorulóknak segítséget az önkormányzat. Iskolakezdési támogatás állapítható meg annak a szülőnek, törvényes képviselőnek, akinek alapfokú oktatási intézményben tanuló hévízi lakóhelyű, vagy az életvitelszerűen Hévízen lakó és bejelentett tartózkodási helyű gyermeke van. Az iskolakezdési támogatás nyújtásának feltétele, hogy az egy főre jutó havi jövedelem a kérelmező családjában az öregségi nyugdíj mindenkori legkisebb összegének 400%-át (114.000 Ft-ot) nem haladja meg. A pénzbeli támogatás összege gyermekenként 8000 Ft.

**Iskolakezdési támogatást** az alapfokú oktatási intézményben tanuló diákok vehetik igénybe. A támogatás összege gyermekenként 8000 Ft. A támogatásban 23 diák részesült **184 e Ft összegben**. 2020. évhez képes a támogatásban részt vevő diákok száma csökkent.

1. **Hévíz Hazavár Önkormányzati útiköltség hozzájárulás és ösztöndíj**

A középfokú oktatásban részesülők részére Hévíz Város Önkormányzat Képviselő-testülete „**Hévíz Hazavár”** Önkormányzati Útiköltség hozzájárulás és Ösztöndíj elbírálásának helyi szabályozásáról szóló 44/2015. (XI. 27.) önkormányzati rendelet szerint - az önkormányzat költségvetésének terhére - utazási költséget és ösztönzést biztosít a jobb tanulmányi eredmény elérésére. Az útiköltség tekintetében havi háromszori oda-vissza utazást támogat, egy tanulmányi féléven belül, míg az ösztöndíj a rendeletben meghatározott tanulmányi átlagokhoz kötött, havi összegű támogatás az adott félévre. 2020-es évhez képest kis mértékben csökkenő tendenciát mutatva 2021. évben **59 tanuló részére 97 esetben 2 323 e Ft támogatás került kiutalásra.**

**Bursa Hungarica Felsőoktatási ösztöndíj pályázat**

**A Bursa Hungarica Felsőoktatási ösztöndíj pályázat keretében** Hévíz Város Önkormányzat Képviselő-testülete2020. évi döntése alapján2021. évre 30 diák részére összesen 2 950 e Ft támogatást biztosított, **5000 Ft/fő/hó támogatásban részesülnek egységesen a diákok.**

1. **Védőoltási támogatás**

**Védőoltási támogatás** 2019. évben került bevezetésre, ahol a 2-15 hónapos közötti gyermekek a rotavírus és a gennyes agyhártyagyulladás elleni védőoltások összegének 2/3 részét az önkormányzat megtéríti a szülőknek. A támogatásban 7 család összesen **460 e Ft**. összegű támogatásban részesült. Az előző évhez képest a támogatást kérők száma nem változott.

A fenti támogatási formák lefedik a gyermekek teljes korosztályát a csecsemőkortól a fiatal felnőtt korig.

**2.3.** **Gyermekétkeztetés**

A gyermekétkeztetést 2021. évben is a Gazdasági, Műszaki Ellátó Szervezet (GAMESZ) által működtetett konyha látta el.

Az Általános Iskolás és a Gimnáziumi tanulók a déli étkezést két menüből történő előzetes választás lehetőségével helyben, az étteremben vehették igénybe, amelyre a webes felületen tudtak befizetni.

A Bölcsődébe a napi 4x-i, a Sugár utcai és az Egregyi Óvodába a napi 3x-i, az Általános Iskolába a délelőtti és délutáni kisétkezést, valamint a kollégiumi vacsorát napi kiszállítással a GAMESZ biztosította.

A koronavírus járvány gazdálkodásra, pénzügyi helyzetre gyakorolt hátrányos hatása 2021-ben is érintette a gyermekétkeztetési feladatellátást.

A járvány megfékezése érdekében tett kormányszintű intézkedések folytán az év során előfordult, hogy az oktatási intézmények egyes osztályok karanténba helyezését és online oktatást rendeltek el a következők szerint:

* Bölcsőde: nem volt bezárás, de többször előfordult, hogy egy­-egy csoportot karanténba helyeztek.
* Óvoda: nem volt bezárás, de márciustól többször egy-egy csoport karanténba helyeztek megbetegedés miatt.
* Általános Iskola: nem volt bezárás, de többször előfordult, hogy egy­-egy osztályt karanténba helyeztek megbetegedés miatt. A GAMESZ az online oktatás időszaka alatt is biztosította az étkezést, eldobható dobozba csomagolva egy hozzátartozó elvihette az ételt az étteremből.
* Gimnázium: nem volt bezárás, de többször előfordult, hogy egy-egy osztályt karanténba helyeztek megbetegedés miatt. A GAMESZ az online oktatás időszaka alatt is biztosította az étkezést, eldobható dobozba csomagolva egy hozzátartozó elvihette az ételt az étteremből.

Az Általános Iskolában a nyári napközi zavartalanul működött júniustól augusztusig.

A 2021. évi 361 fős étkezést igénybe vevő gyermeklétszám ugyan 2%-kal nőtt 2020-hoz képest, azonban még mindig 35%-kal kevesebb volt, mint 2019-ben. Az összes étkezők 45 %-a részesült átlagosan éves szinten indokoltan 50%-os vagy 100 %-os kedvezményben, mely megoszlást intézményenként a mellékelt kimutatás tartalmazza.

A GAMESZ a gyermekétkeztetés során 2021-ben is biztosította szakorvosi javaslatra a diétás étkezést, amely az általános iskolás gyermekek részére a következő típusok szerint kerültek kiszolgálásra:

* diabétesz-1 fő,
* glutén mentes-3 fő,
* tejmentes-1 fő,
* alma-mogyoró mentes-1 fő,
* szénhidrátcsökkentett-1 fő
* halmentes 1fő
* tojásmentes 1fő

**Szünidei gyermekétkeztetés**

A Gyvt. 2016. január 1. napi módosítása értelmében a települési önkormányzat a szünidei gyermekétkeztetés keretében a szülő, törvényes képviselő kérelmére a déli meleg főétkezést a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen biztosítja, és ezen kívül további gyermekek, így különösen a rendszeres gyermekvédelmi kedvezményre jogosult gyermekek részére ingyenesen biztosíthatja.

A Gyvt. előírása szerint megszervezésre került az érintettek részére, hogy a nyári szünetben legalább 54 munkanapon illetve az őszi, téli és tavaszi szünetben a tanév rendjéhez igazodóan szünetenként az adott tanítási szünet időtartamára eső valamennyi munkanapon szülő, törvényes képviselő kérelmének megfelelő időtartamban a szünidei étkezés biztosítása.

Hévíz Város Jegyzője a jogszabályban meghatározottak figyelembe vételével tájékoztatta az érintetteket a szünidei gyermekétkezéssel kapcsolatos tudnivalókról.

A 2021. évi tavaszi szünetben 3 fő, őszi szünetben 3 fő, téli szünetben 3 fő élt az ingyenes szünidei gyermekétkezés lehetőségével.

**Rendszeres gyermekvédelmi kedvezményre jogosult gyermekek részére szintén ingyenesen biztosította az önkormányzat a  nyári szünidei étkezést  - déli meleg főétkezést - .**

# Hévíz Város Önkormányzat Képviselő-testületének  93/2021. (V. 28.) határozata értelmében ingyenesen biztosította a 2021. évi nyári szünidei gyermekétkeztetést, a déli meleg főétkezés vonatkozásában  a hévízi lakóhelyű, vagy az életvitelszerűen Hévízen lakó és bejelentett tartózkodási helyű rendszeres gyermekvédelmi kedvezményre jogosult gyermek részére amennyiben azt a szülő vagy törvényes képviselő írásban kérelmezte.

A Képviselő-testület az ingyenesen biztosított déli meleg főétkezés időtartamát, a kedvezményre jogosultak teljes körére vonatkozóan, 54 munkanapban, a teljes nyári szünidő időszakára határozza meg, amely 2021. június 16. napjától 2021. augusztus 31. napjáig szólt.

A Gyvt. alapján ingyenesen 3 gyermek vette igénybe a nyári déli meleg főétkezést, valamint 1 fő rendszeres gyermekvédelmi kedvezményben részesülő gyermeknek az önkormányzat költségvetéséből került az étkezés biztosításra.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| ***Kimutatás*** | | | | | | | | | | | | | | | | | | | | | | | | |
|  | | | | | | | | | | | | | | | | | | | | | | | | |
| *2021. évi* ***gyermekétkeztetés kötött felhasználású állami támogatás*** *III.5.a) pontja szerinti* | | | | | | | | | | | | | | | | | | | | | | | | |
| *a finanszírozás szempontjából elismert dolgozói létszám és az étkeztetési feladatot ellátók után járó bértámogatás kiszámítása* | | | | | | | | | | | | | | | | | | | | | | | | |
|  |  |  |  |  |  |  |  |  |  |  |  |  |  |  |  |  | |  |  |  |  |  | |
| Intézmény megnevezése: GAMESZ | | | | |  |  |  |  |  |  |  |  |  |  |  |  | |  |  |  |  |  | |
|  |  |  |  |  |  |  |  |  |  |  |  |  |  |  |  |  | |  |  |  |  |  | |
|  | |  |  |  |  |  |  |  |  |  |  |  |  |  |  |  | |  |  |  |  |  | |
| Intézmény | Étkezésben ellátottak száma | | | | | | | | | | | | | | | | | | | | | | | |
| 100 %-os kedvezményben részesülők száma | | | | | 50 %-os kedvezményben részesülők száma | | | | | Normatív kedvezményben nem részesülő száma | | | | | | Étkeztetettek száma összesen | | | | | | Étkeztetet-tek száma mindösszesen | |
|
| ötszöri étkezésben részesül | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül | ötszöri étkezésben részesül | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül | ötszöri étkezésben részesül | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül | ötszöri étkezésben részesül | | négyszeri étkezésben részesül | háromszori étkezésben részesül | tízórai + ebédben részesül | csak ebédben részesül |  | |
| Bölcsőde |  | 8 |  |  |  |  |  |  |  |  |  | 6 |  |  |  |  | | 14 |  |  |  | 14 | |
| Óvoda |  |  | 73 |  |  |  |  |  |  |  |  |  | 11 |  |  |  | |  | 84 |  |  | 84 | |
| Általános iskola |  |  | 10 |  |  |  |  | 30 |  | 30 |  |  | 84 |  | 57 |  | |  | 124 |  | 87 | 211 | |
| Gimnázium |  |  |  |  |  |  |  |  |  | 10 |  |  |  |  | 37 |  | |  |  |  | 47 | 47 | |
| Szakközépis-kola |  |  |  |  |  |  |  |  |  |  |  |  |  |  |  |  | |  |  |  |  |  | |
| Szakiskola |  |  |  |  |  |  |  |  |  |  |  |  |  |  |  |  | |  |  |  |  |  | |
| Kollégium |  |  |  |  |  |  |  |  | 1 |  |  |  |  | 4 |  |  | |  |  | 5 |  | 5 | |
| **Összesen** |  | **8** | **83** | **0** | **0** | **0** | **0** | **30** | **1** | **40** | **0** | **6** | **95** | **4** | **94** | **0** | | **14** | **208** | **5** | **134** | **361** | |

**3. Az önkormányzat által biztosított személyes gondoskodást nyújtó ellátások bemutatása:**

# Hévíz Város Önkormányzat Képviselő-testülete a Gyvt-ben meghatározottaknak megfelelően a szociális szolgáltatásokról és a személyes gondoskodást nyújtó gyermekjóléti ellátásokról 21/2014. (IV. 29.) önkormányzati rendeletében szabályozza a személyes gondoskodást nyújtó gyermekvédelmi alapellátások formáit, igénybevételük feltételeit.

Önkormányzatunk a [Gyvt. 15. § (2) bekezdésében](http://uj.jogtar.hu/) meghatározott személyes gondoskodást nyújtó gyermekjóléti alapellátások közül:

*a) a* gyermekjóléti szolgáltatást a Teréz Anya Szociális Integrált Intézmény Családsegítő és Gyermekjóléti Szolgálat – a továbbiakban Szolgálat - útján,

*b)*gyermekek napközbeni ellátását a családban élő gyermekek életkorának megfelelő nappali felügyeletét, gondozását nevelését, foglalkoztatását és étkeztetését kell biztosítani.

A Szolgálat 2021. évi beszámolóját az 1. számú melléklet tartalmazza.

A gyermekek napközbeni ellátása az önkormányzat által fenntartott bölcsődében és óvodában, biztosított. Az óvoda nyári nyitva tartását úgy alakította, hogy az egész szünidő alatt biztosított volt a gyermekek elhelyezése.

Hévíz Város Önkormányzat évek óta nyári napközit szervez azoknak a 6 és 14 éves kor közötti hévízi lakcímmel rendelkező vagy a hévízi Illyés Gyula Általános Iskolába járó gyermekeknek, akiknek az elhelyezését a szülők nem vagy csak nehézkesen tudják megoldani a nyári szünidőben. A napközi 2021. július 5. és augusztus 13. között várta a gyermekeket az Illyés Gyula Általános Iskolában. Az Általános Iskola az Önkormányzattal együttműködve kreatív kézműves programokkal, sportfoglalkozásokkal színesítette a gyermekek programját. Az előző évhez hasonlóan nagyon magas volt a jelentkezők száma, heti 70-80 kisgyermek vette igénybe a színes programokat. A gyermekfelügyeleti feladatok ellátását az általános iskola pedagógusai biztosították.

**4. – 5. értékelési pontok hatályon kívül helyezésre kerültek.**

**6. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők működését engedélyező hatóság ellenőrzésének alkalmával tett megállapítások bemutatása:**

A Zala Megyei Kormányhivatal Hatósági Főosztály Szociális és Gyámügyi Osztálya 2021. évben ellenőrizte a Hévíz Város Önkormányzat által működtett TASZII Idősek Otthona I. székhely intézmény szociális étkeztetés, házi segítségnyújtás, jelzőrendszeres házi segítségnyújtás és idősek otthona szolgáltatásait, melynek során Vizsgálta, hogy az engedélyes a jogszabályokban és a szolgáltatói nyilvántartásban foglaltaknak megfelelően működik-e.

Összegző értékelés az alábbiakat tartalmazza:

„A szolgáltatások általános működésének feltételei biztosítottak. A fenntartó a szolgáltatásokat a működési engedélyben meghatározottak szerint működteti. Az ellátottak felvétele az engedélyezett ellátási területről történt. A szolgáltatások tárgyi és személyi feltételei megfelelnek a vonatkozó jogszabályi előírásoknak.

Az intézmény a kötelezően előírt nyilvántartásokat a jogszabályi előírásoknak megfelelően naprakészen, nyomon követhetően vezeti. A bekerülési eljárásrend jogszerű, jól dokumentált. A szolgáltatások pénzügyi feltétel megfelel a hatályos jogszabályi előírásoknak.

A hatóság az ellenőrzés során intézkedést igénylő hiányosságot nem tapasztalt.”

A Zala Megyei Kormányhivatal Hatósági Főosztály Szociális és Gyámügyi Osztálya 2021. évben ellenőrizte a Hévíz Város Önkormányzat által működtett TASZII Idősek Otthona II. telephely intézmény idősek otthona szolgáltatását, melynek során vizsgálta, hogy az engedélyes a jogszabályokban és a szolgáltatói nyilvántartásban foglaltaknak megfelelően működik-e.

Az összegző értékelésben az alábbiakat állapította meg:

„A szolgáltatás általános működésének feltételei biztosítottak. A fenntartó a szolgáltatást a működési engedélyben meghatározottak szerint működteti. Az ellátottak felvétele az engedélyezett ellátási területről történt. A szolgáltatás tárgyi és személyi feltételei megfelelnek a vonatkozó jogszabályi előírásoknak.

Az intézmény a kötelezően előírt nyilvántartásokat a jogszabályi előírásoknak megfelelően, naprakészen, nyomon követhetően vezeti. A bekerülési eljárásrend jogszerű, jól dokumentált. A szolgáltatás pénzügyi feltétele megfelel a hatályos jogszabályi előírásoknak.

A hatóság az ellenőrzés során intézkedést igénylő hiányosságot nem tapasztalt.”

A Zala Megyei Kormányhivatal Hatósági Főosztály Szociális és Gyámügyi Osztálya 2021. évben szakmai ellenőrzést végzett a Teréz Anya Szociális Integrált Intézmény Bölcsődében.

Az ellenőrzés összegző értékelésében az alábbiakat állapította meg:

„….a bölcsődei szolgáltatás általános működésének feltételei biztosítottak. A fenntartó a szolgáltatást a működési engedélyben meghatározottak szerint működteti. Az ellátottak felvétel az engedélyezett ellátási területről történt. A szolgáltatások tárgyi és személyi feltételei megfelelnek a vonatkozó jogszabályi előírásoknak. Az intézmény az alapfeladatait ellátja, a működése a vizsgált szempontok vonatkozásában biztosított.”

**7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések):**

A gyermekvédelmi rendszerhez kapcsolódó hatósági intézkedések megtétele a gyámhivatal hatáskörébe tartozik, a jegyző hatásköre gyámhatósági ügyekben környezettanulmány készítésére, a gyermek rendszeres gyermekvédelmi kedvezményre való jogosultság megállapítására, a rendszeres gyermekvédelmi kedvezményre jogosult gyermek, nagykorúvá vált gyermek hátrányos és halmozottan hátrányos helyzete fennállásának megállapítására és a jogszabályokban meghatározott hatáskörébe utalt egyéb gyermekvédelmi és gyámügyi feladatokra terjed ki.

Az önkormányzat feladata a gyermekek védelme helyi ellátó rendszerének kiépítése és működtetése, a területén lakó gyermekek ellátásának megszervezése. A népjóléti ágazatba tartozó intézmények esetében kiemelkedő feladat a hosszú évek alatt kialakított minőségi szakmai munka színvonalának megőrzése.

#### Hévíz Város Önkormányzat feladatait a Gyvt. 94. §-a határozza meg, ennek figyelembevételével biztosítja a személyes gondoskodást nyújtó gyermekjóléti alapellátásokat, illetve a törvényben foglaltak figyelembevételével szervezi és közvetíti a máshol igénybe vehető ellátásokhoz való hozzájutást.

Az önkormányzat döntéshozatalai során továbbra is figyelembe kell venni a gyermekek mindenek felett álló érdekeit. Az elmúlt időszakban is és a jövőre nézve is figyelembe vételre került a pénzbeli és természetbeni ellátásokra vonatkozó javaslatok a gyermekvédelmi rendszerhez kapcsolódó személyek és szervezetek részéről.

A települési önkormányzat hatáskörébe tartozó gyermekvédelmi és gyermekjóléti feladatait a Hévízi Polgármesteri Hivatal Hatósági Osztálya látja el.

A hatósági munka során továbbra is kiemelt figyelmet kell fordítani arra, hogy a ténylegesen rászorulók vegyék igénybe a különböző támogatásokat. A gyermek veszélyeztetettségét, illetve a család, a személy krízishelyzetét észlelő rendszer (a továbbiakban jelzőrendszer) a szociális, gyerekjóléti- és gyermekvédelmi ellátórendszer egyik alapköve, a családok, gyermekek és felnőttek védelmének, a problémák megelőzésének és mielőbbi megszüntetésének alapvető garanciális eleme. A jelzőrendszer szervezése és működtetése településszintű feladat, a család- és gyermekjóléti szolgáltat feladatainak rendszerében jelenik meg. A jelzőrendszer hatékony működése, a gyermekek érdekének megfelelő megoldások keresése, a magas szakmai színvonalon végzett munka, a prevenció, mint alapelv érvényre juttatása továbbra is kiemelt feladat.

További feladatunk, hogy az önkormányzat által megállapított széleskörű támogatási formákról folyamatosan tájékoztassuk az érintetteket, hogy kellő információval rendelkezzenek és éljenek a támogatás lehetőségével, az igénybe vevők száma – a demográfiai adatok kivételével – ne csökkenjen.

A települési támogatásokon kívül hasznos lenne életmód-vezetési tanácsadás szervezése a hátrányos helyzetű családoknak.

Fontos lenne, hogy még több olyan kulturális és egyéb program szerveződjön a városban, amely a fiatalok érdeklődésére is számot tart és hozzájárul a szabadidejük hasznos eltöltéséhez.

**8. A bűnmegelőzési program főbb pontjainak bemutatása, valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása:**

Hévíz Város Önkormányzat Közbiztonsági és Bűnmegelőzési Koncepciója a 72/2009. (III. 31.) számú képviselő-testületi határozattal került elfogadásra. A koncepció a közbiztonság helyzetének javítása érdekében bűnmegelőzési programtervet tartalmaz, mely a bűnözés visszaszorítását, a személy elleni erőszakos, vagyon elleni bűncselekmények visszaszorításán kívül célul tűzi ki a szenvedélybetegségek elterjedésének megakadályozását, a családon belüli erőszak kezelését.

2020. évben a Hévízi Rendőrőrsnek nem kellett jelzést tenni a városban fiatalkorú, vagy gyermekkorú által, vagy sérelmére elkövetett bűncselekmény, vagy családon belüli konfliktus miatti intézkedés nem volt.

A koncepció kimondja, hogy Hévíz közbiztonsági helyzete csak hatékony és eredményes összefogással valósítható meg. A helyi társadalmat fel kell készíteni a megelőzés lehetséges módjaira, erősítendő a felelősségérzet, valamint a jogkövető magatartás.

A koncepció a vagyonvédelemre, illetve a család gyermek és ifjúságvédelemre helyezi a hangsúlyt.

A Keszthelyi Rendőrkapitányság a korábbi években több alkalommal is részt vett hévízi diákokat érintő esetmegbeszéléseken, melyeken a diákok elkövetőként, vagy sértettként voltak érintettek. 2021. évben hévízi diákot érintően nem vettek részt esetmegbeszélésen, mivel nem voltak érintettek sem elkövetőként, sem sértettként.

A hévízi Teréz Anya Szociális Integrált Intézmény Család – és Gyermekjóléti Szolgálatával kapcsolatunk jónak mondható, az általuk szervezett szakmaközi megbeszéléseken, valamint jelzőrendszeri üléseken rendszeresen jelen vannak.

Általánosságban elmondható, hogy az iskolák akkor szoktak előadásokat kérni, amikor tanulóik egy-egy bűncselekmény elkövetése során látótérbe kerülnek akár sértetti, akár elkövetői tekintetben. A korábbi évek során erre több esetben is sor került, melyre reagálva a hévízi Illyés Gyula Általános Iskola és Alapfokú Művészeti Iskolában a felső tagozatos diákoknak tanóra keretein belül, szüleiknek pedig szülői értekezleten adtak felvilágosítást főleg internetbiztonsági, kiberbiztonsági, internet veszélyei és ifjúségvédelmi témában. 2021. évben összesen egy alkalommal vettek részt az általános iskolában előadáson megelőző – tájékoztató jelleggel: 2021. október 22-én az iskolában szervezett esti programon kiberbiztonsági, internet veszélyei, ifjúságvédelmi, vagyonvédelmi, 112-es segélyhívó számmal kapcsolatos előadást tartottak, egyben a rendőri munka sajátosságaival is megismerkedhettek a diákok.

A Kapitányság rendszeresen tart ifjúságvédelmi őrjáratokat, melynek lényege, hogy a diákok iskolaidőben az iskolában legyenek és „ne lógjanak az iskolából” A 2021. évben tartott ifjúságvédelmi őrjáratok során nem ellenőriztünk hévízi diákot, velük szemben nem kellett intézkednünk.

2021. évben az előző évekhez hasonlóan hévízi diák eltűnésével kapcsolatban nem kellett körözést elrendelnünk eltűnés miatt.

**9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció, stb.):**

A városban működő civil szervezetek elsősorban a szabadidős programokban, valamint a bűnmegelőzésben és a közbiztonság megőrzésében vesznek részt. Az Önkormányzat e szervezetek tevékenységét anyagilag és erkölcsileg is támogatja. A civil szervezetek, de itt említeném meg az egyházakat, és művelődési intézményünket is, akik több olyan programot szerveznek, amelyek akár a veszélyeztetett fiatalok érdeklődését is felkelthetik.

A **Hévízi Önkéntes Tűzoltó Egyesület** tevékenységén keresztül komoly szerepet vállal az hévízi és a környező települések ifjúságának nevelésében.

**Hévízi Sportkör**  nyolc szakosztályának alapvető célja, hogy a fiatalok részére nyújtson lehetőséget a sportoláson keresztül szabadidejük hasznos egyben egészséges keretek közötti eltöltésére. A Sportkör célja, hogy szakági szinten és morális értelemben is, életre felkészített fiatalok kerüljenek ki a hétköznapok világába. A Hévízi Sportkörnek helyi szinten sikerült elérnie, hogy sportolóikat az egészséges életmódra nevelje és távol tartsa a káros szenvedélyek egyre kimeríthetetlenebb tárházától.

A Sportkör keretein belül közel 300 fő 18 év alatti Hévíz és Hévíz környéki fiatalkorú sportol. Sportolók legnagyobb létszámban a Labdarúgó Szakosztályban találhatóak, őket a kézilabda és nagy örömünkre megújult szakosztályként a kosárlabda követi.  A fiatalok mozgásigényének kielégítése céljából az alábbi sportágak állnak fiatalok rendelkezésére: asztalitenisz, kézilabda, kosárlabda, labdarúgás, ökölvívás, íjászat és sakk. Éves szinten edzések, versenyek, edzőtáborok és továbbképzések biztosítják a fiatalok sportolási lehetőségét.

A gyermekek zenei képzését segíti a **Musica Antiqua Együttes Baráti Köre**. Az egyesület céljai közt a tehetséggondozás, zenei nevelés, oktatás szerepel. A komolyzene népszerűsítésében vállal kiemelkedő szerepet, hangversenyeket szervez, a gyermekek számára hasznos szabadidő eltöltést biztosít.

A **Modern Tánc Tagozat**  -  a járványügyi szigorítások figyelembevételével  - igyekezett folyamatosan a mozogni vágyó, 12-13 éves korosztály rendelkezésére állni. 2021-es évben összesen 24 tánc-foglalkozáson vehettek rés**zt** a gyerekek az Egregyi Múzeum oktatótermében.

A  **Terepasztalos Stratégia Játék Klub** a könyvtárban 2011 óta működik. A figurás fantasy, sci-fi vagy éppen a történelmi stratégiai játékok iránt érdeklődők számára nyújt kikapcsolódást - némi makettezéssel fűszerezve. A bezárások-korlátozások miatt a múlt évben hét foglalkozásra került sor.

A **Bibó István Gimnáziumért Alapítvány** 2021-ben is támogatta iskolánkat. Hozzájárult  a középiskola anyagvásárlásához (alkotókörök részére), iskolai eszközök **beszerzéséhez** (projektor, fali konzol, hangfalak), rászoruló tanulók egész éves támogatásához, tanév végi jutalomkönyvek vásárlásához, évfolyamelsők jutalmazásához. Az alapítvány támogatta az iskola folyóirat állományának és szakkönyvi palettájának szélesítését is.

Az **Illyés-Moll Alapítvány az Illyés Gyula Általános Iskoláért**  2021. évben az általános iskola kitűnő tanulmányi eredményt és kimagasló versenyeredményt elért tanulóit könyvjutalomban részesítette, hozzájárult a játszóházak anyagköltségéhez, a versenyen résztvevő tehetséges tanulók utazási költségéhez, anyagilag segítette az iskola osztályaiban a szociálisan rászoruló tanulók táborozását, kirándulását.”

 Hévíz Város Önkormányzata és a **Polgárőr Egyesület** Alsópáhok közötti megállapodás alapján a Polgárőr Egyesület is hozzájárul a város közbiztonságának javításához, a gyermek és ifjúságvédelemhez.

**Tisztelt Képviselő-testület!**

Kérem az előterjesztés megvitatását, a határozati javaslat elfogadását. A döntés egyszerű többséget igényel.

**Teréz Anya Szociális Integrált Intézmény**

**Család- és Gyermekjóléti Szolgálat**

**8380. Hévíz, Vörösmarty u. 38.**

**Tel.: 83/343-293 30/487-8920**

**e-mail:** szolgalat@hevizterezanya.hu

**Beszámoló**

**a Család- és Gyermekjóléti Szolgálat**

**2021. évi munkájáról**

**Az intézmény neve, elérhetősége:**

|  |  |
| --- | --- |
| Intézmény neve: | **Teréz Anya Szociális Integrált Intézmény**  **Család- és Gyermekjóléti Szolgálat** |
| Címe: | **8380 Hévíz, Vörösmarty u. 38.** |
| Telefonszám: | **83/343-293; 30/487-8920;** |
| E-mail: | szolgalat@hevizterezanya.hu |
| Intézményvezető: | **Varga András** |
| Szociális ágazati vezető: | **Bali Júlia** |

**Szervezeti forma:** integrált intézmény keretében működik (a Teréz Anya Szociális Integrált Intézmény keretében látja el feladatait, önálló szakmai egységként).

**Fenntartó:** Hévíz Város Önkormányzata

**Feladatellátás személyi feltételei 2021-ben:**

A szolgálat állandó szakmai létszáma: **2 fő családsegítő**.

2016. január 1-től a két szakmai egységet, a családsegítést és a gyermekjóléti szolgáltatást központilag összevonták, az eggyé vált két szolgáltatást 4.000 fő lakosonként 1 fő családsegítő látja el.

Marácz-Szakál Edit családsegítő helyettesítését a gyermekvállalása idejére Polgárné Bertók Orsolya végezte 2019. november 17-től, eleinte teljes, majd októbertől részmunkaidőben (4 órában). 2021.02.15.-től Bali Júlia látja el a feladatot osztott munkakörben, heti 20 órában. Kóti Éva Julianna 2018. szeptember 26.-tól látja el a családsegítői munkakört. A szolgálat családsegítői tevékenységhez kapcsolódó feladatait két munkavállaló végzi, a közvetlen szakmai irányítást az intézményvezető és a szociális ágazati vezető látja el. A két fő családsegítő Cserszegtomajon és Hévízen végzi tevékenységét.

Családsegítők adatai (2021. december 31-én):

|  |  |  |  |  |
| --- | --- | --- | --- | --- |
| **név** | **szakirányú szakképesítéssel rendelkezik** | | **végzettsége** | **feladatellátás**  **(óra szerint)** |
|  | igen | nem |  |  |
| Bali Júlia | x |  | szociálpedagógus | heti 20 óra |
| Kóti Éva Julianna | X |  | szociálpedagógus | heti 40 óra |

Közreműködő szakemberek a 2021-es évben:

|  |  |  |  |
| --- | --- | --- | --- |
|  | **Név** | **Szakterület** | **Feladatellátás időtartama** |
| 2. | Baráth Bernadett | Pszichológus | Szükség szerint – változó |
| 3. | Rosta Andrea | Családterapeuta | Szükség szerint-változó |
| 4. | Csonkáné Bokrovics Andrea | Kineziológus | Szükség szerint-változó |
| 5. | Tolvéth Zsófia | Pszichológus | Szükség szerint-változó |

**A feladatellátás tárgyi feltételei**

A szolgálat központja Hévízen van, 2017. március 16-tól a Vörösmarty u. 38. szám alatt található, az Idősek Klubja fölött. Az telephely két irodahelyiséggel (ami egyben az interjúszoba is), valamint váró helyiséggel (játszó sarokkal) és egy tanácskozó teremmel rendelkezik. A munkavégzéshez és a kliensfogadáshoz szükséges feltételek rendelkezésre állnak: interjúszoba, nyomtató, fénymásoló, telefon (vezetékes és mobil). A családsegítők rendelkeznek számítógéppel, internet hozzáféréssel.

A családsegítők különböző közlekedési eszközöket vesznek igénybe munkájuk végzéséhez: saját gépkocsi, egy-két esetben kerékpár.

A fogadóórák Cserszegtomajon heti rendszerességgel kerülnek megtartásra, Hévízen a Szolgálat péntek kivételével minden nap fogadja a klienseket. A fogadóórák rendje kifüggesztve megtalálhatók többek közt a polgármesteri hivatalok faliújságjain is.

Gyermekek átmeneti gondozását biztosító intézmény, szolgáltatás településeinken nem működik.

A Covid-19 vírushelyzet miatt szakmai továbbképzéseken nem vettek részt a szolgálat munkatársai.

**Az ellátott településen élő összlakosság száma:**

|  |  |  |  |
| --- | --- | --- | --- |
| **Település** | **Lakosságszám (fő)**  **2019. évben** | **Lakosságszám (fő)**  **2020. évben** | **Lakosságszám (fő)**  **2021. évben** |
| Hévíz | 4740 | 4699 | 4697 |
| Cserszegtomaj | 3 343 | 3419 | 3527 |
| **Összesen** | 8083 | 8118 | 8224 |

A táblázatból jól kivehető, hogy Hévíz lakosságszáma pár fős csökkenést mutat, Cserszegtomaj lakosságszáma az elmúlt években folyamatosan növekszik.

A klienskörben is tapasztalható, hogy Cserszegtomaj településen a gyermekek száma magasabb az elmúlt évek tapasztalatai alapján, 2021-ben ez a szám ugyan nőtt Hévíz településen, de utóbbinál gyakrabban fordulnak hozzánk idősebb, egyedülálló személyek.

**Együttműködési megállapodással rendelkező kliensek korcsoportos bontásban** (2021. december 31.-ei záróadat):

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **0-2 év** | | **3-5 év** | | **6-13 év** | | **14-17 év** | | **18-24 év** | | **25-34 év** | | **35-49 év** | | | **50év felettiek** | | | **Összesen (fő):** | | | **Családok száma** | |
| **ffi** | **nő** | **ffi** | **nő** | **ffi** | **nő** | **ffi nő** | | **ffi** | **nő** | **ffi** | **nő** | | **ffi** | **nő** | | **ffi** | **nő** | | **ffi** | **nő** | |  |
| **Hévíz** | 2 | 2 | 2 | 2 | 7 | 3 | 3 | 3 | 0 | 1 | 1 | 3 | | 5 | 9 | | 4 | 5 | | 24 | 28 | | 22 |
| **Cserszegtomaj** | 1 | 0 | 3 | 3 | 7 | 5 | 5 | 3 | 0 | 3 | 3 | 3 | | 4 | 3 | | 6 | 4 | | 29 | 24 | | 18 |
| **Összesen** | 3 | 2 | 5 | 5 | 14 | 8 | 8 | 6 | 0 | 4 | 4 | 6 | | 9 | 12 | | 10 | 9 | | 53 | 52 | | 40 |

A gondozási esetek a kapcsolatfelvétel módja szerint általában a jelzőrendszer tagjai által kezdeményezettek, de egyre többen keresnek fel bennünket önként is. Az elmúlt évben növekedtek az esetszámok mindkét településen. 2020. márciusától a Covid-19 általi változások a szakmai mutatóinkon is láthatóvá váltak. Az egyszeri esetkezelések száma megnőtt, munkahelyelvesztés, megélhetési nehézségek, betegségből adódó segítségkérés voltak a leggyakrabban tapasztalt problémák.

A munkahely elvesztése, anyagi nehézségek miatt több olyan személy is megkeresett bennünket, akik ez idáig szociális, anyagi problémával nem küzdöttek.

**A jelzőrendszer által küldött jelzések száma 2021. évben**

|  |  |  |
| --- | --- | --- |
|  | **Küldött jelzések száma** |  |
| **Hévíz** | **Cserszegtomaj** |
| Egészségügyi szolgáltató | **1** | **0** |
| Ebből védőnői jelzés | **1** | **0** |
| Személyes gondoskodást nyújtó szociális szolgáltatók | **1** | **0** |
| Kisgyermekek napközbeni ellátását nyújtók | **0** | **0** |
| Átmeneti gondozást biztosítók | **3** | **0** |
| Menekülteket befogadó állomás, menekültek átmeneti szállása | **0** | **0** |
| Köznevelési intézmény | **5** | **5** |
| Kormányhivatal |  | **2** |
| Rendőrség | **6** | **6** |
| Ügyészség, bíróság | **-** | |
| Pártfogó felügyelet | **-** | |
| Társadalmi szervezet, egyház, alapítvány | **-** | |
| Áldozatsegítés és kárenyhítés feladatait ellátó szervezet | **-** | |
| Állampolgár | **4** | **0** |
| Önkormányzat, jegyző, gyámhivatal | **1** | **3** |
| Munkaügyi hatóság | **-** | |
| **Összesen:** | **21** | **16** |

A jelzések száma nőtt mindkét településen a tavalyi és előző évhez képest is.

Hévízen tavalyi évhez képest (13 jelzés) - ami az elmúlt időszak legmagasabb jelzésszámát mutatta- ismét növekedés történt a 21 jelzéssel a 2021-es évben. Cserszegtomajon a 2020-as évben 5 jelzés volt.

A rendőrség képviseletében a körzeti megbízottakkal megfelelő a kapcsolat, tisztában vannak jelzési kötelezettségükkel, az elmúlt évben nőttek a rendőrségi jelzések Tavalyi tervünkben szerepelt az ezzel kapcsolatos problémaészlelésünk, ami jelenleg pozitívan változott. 2021-ben nem tapasztaltunk részükről elmaradást jelzést igénylő esetek kapcsán, és a felmerülő problémákat így idejében megtudta szolgálatunk.

A jelzőrendszeri tagok által közölt információk alapján az együttműködés megfelelőnek bizonyul. A tavalyi évben is nagy változást hozott a vírushelyzet a településeinken működtetett jelzőrendszer tagjaival történő személyes találkozások tekintetében. A szakmaközi megbeszélések online térben zajlottak, és a közös családlátogatások sem valósultak meg, amikre a beszámolók alapján (és saját tapasztalataink alapján egyaránt) igény van. Az elmúlt években a közös munkához a családok együttesen történő meglátogatása is hozzátartozott. A 2021-es évben ezt nem tudtuk folytatni a korlátozások miatt. Ezzel kapcsolatban az iskola és a védőnők nem jeleztek problémát. A tagok beszámolói alapján a nevelési, viselkedési problémák, a családon belüli konfliktusokkal kapcsolatos preventív ötletek a kiskorúakra nézve lennének aktuálisak a legközelebbi megbeszéléseinken.

|  |  |  |  |
| --- | --- | --- | --- |
| **Statisztikai adatok (2021. december 31-ig)** | **Hévíz** | | **Cserszegtomaj** |
| alapellátásban részesülők száma / család száma | 52 fő / 22 család | | 53 fő/18 család |
| védelembe vett gyermekek/család száma  (a központ által a gondozásba bevonódva ellátott esetek száma) | 3 fő /3 család | | 6 fő /2 család |
| átmeneti gondozásban részesülő gyermekek/család száma | **-** | | |
| nevelésbe vett gyermekek/család száma |  | 3 fő/1 család | |
| utógondozás száma | **-** | | **-** |
| családba fogadások száma  ideiglenes hatállyal elhelyezett gyermekek száma | **-** | | |
| ideiglenes hatállyal elhelyezett gyermekek száma | **-** | | |
| pártfogói felügyelet alatt álló gyermekek száma | - | | 1 fő/ 1 család |

**Családbafogadás felülvizsgálata** ügyében mindkét településen kapcsolatban állunk családokkal, de új eset kapcsán nem kérték a segítségünket 2021-ben.

**Eseti segítségnyújtások** száma (nem halmozott adat): **28 fő Cserszegtomajon**, **32 fő Hévízen**.

A rendszeresen segítséget kérő klienseket felvettük alapellátásba, mivel a heti/havi rendszeres felkereséssel már egy állandó és folyamatos segítséget biztosítottunk számukra.

**Környezettanulmány**t **8** esetben készítettünk **Hévízen**, **9** alkalommal **Cserszegtomajon** a 2021 év folyamán.

**A szakmai tevékenységeink számszerűsítve**

A gyermekjóléti és családsegítő szolgáltatás szakmai mutatói 2021. december 31-ig tartalmazzák a kliensek számára egyéni esetkezelést, családlátogatást, információnyújtást, hivatalos ügyek intézésében történő segítségnyújtást, segítő beszélgetést, közvetítést más szolgáltatásba, jelzést, tanácsadást, adományozást, pszichológiai tanácsadást, esetmegbeszéléseket, azaz az alapellátás során gondozott, védelembe vett gyermekekkel és családjaikkal végzett feladatokat. Kliensek számára az egyéni esetkezelést biztosítva problémáik közösen történő megfogalmazása után a segítő tevékenységet javarészét a következők alkotják:

**Hévíz településen:**

* családlátogatások (270 alkalommal)
* információnyújtás, - hivatalos ügyek intézésében történő együttműködés (140 alkalommal)
* segítő beszélgetés, tanácsadás (110 alkalommal)
* illetve közvetítés egyéb szakemberekhez (ideértve a pszichológiai tanácsadást, család, -és párterápiát, kineziológia lehetőségét) (7 alkalommal)
* Közvetítés pénzbeli, természetbeni ellátásokhoz (12 alkalommal)
* Adományközvetítés (290 alkalommal)
* Kríziskezelés (6 alkalommal)
* Konfliktuskezelés (22 alkalommal)
* Közösségfejlesztés (5 alkalommal)

**Cserszegtomaj településen:**

* családlátogatások (216 alkalommal)
* információnyújtás, - hivatalos ügyek intézésében történő együttműködés (124 alkalommal)
* segítő beszélgetés, tanácsadás (98 alkalommal)
* illetve közvetítés egyéb szakemberekhez (ideértve a pszichológiai tanácsadást, család, -és párterápiát, kineziológia lehetőségét) (8 alkalommal)
* Közvetítés pénzbeli, természetbeni ellátásokhoz (45 alkalommal)
* Adományközvetítés (350 alkalommal)
* Kríziskezelés (1 alkalommal)
* Konfliktuskezelés (38 alkalommal)
* Közösségfejlesztés (5 alkalommal)

Ezek mellett a jelzések kezelése, a jelzőrendszer tagjaival a hatékony együttműködés és információcsere munkakörünk fontos pilléreit alkotják.

2021-ben több alkalommal szerveztünk **esetkonferenciát, esetmegbeszélések**et, konzultációkat. Hatósági ügymenet esetén ezeket az eseményeket a Keszthelyi Család-és Gyermekjóléti Központ szervezni, amin szintén több alkalommal vettünk részt a törvényi előírásoknak megfelelően. A Központtal folyamatos az együttműködés, a védelembe vett gyermekek kapcsán a segítő folyamatot közösen kísérjük az esetmenedzserekkel. Ők területi felosztásban tevékenykednek, így személyük a két településünkön különbözik. Havi rendszerességgel szakmai megbeszélést szervez a Központ Keszthelyen, illetve a múlt évben ezek az alkalmak online térben történtek. Itt az aktuális esetekkel kapcsolatos szakmai dilemmák mellett egyéb témakörben készülnek felvilágosító előadásokkal.

**Hévíz** településen esetkonferenciára 10 alkalommal került sor. Az elmúlt évekhez képest többszörösére nőtt ez a szám. Többségében hatósági ügyintézés miatt került sor a megbeszélés összehívására. Tavalyi évhez képest ötszöröse ez a mutató. Esetmegbeszélésre, vagy konzultációra 7 esetben volt szükség.

Esetkonferencián történt egyeztetést követően 3 gyermek esetében az alapellátás elegendő intézkedésnek bizonyult, egy gyermek védelembe vételét javasoltuk, amelyet fenntartott a gyámhivatal.

1 gyermek esetében a védelembe vétel megszűnésére került, de az alapellátás folytatását indokoltnak tartotta a Gyámhivatal és a Keszthelyi Család-és Gyermekjóléti Központ egyaránt.

1 védelembe vett fiatalkorú gyermek pedig az második felében költözött a településre. 2 alkalommal vettünk részt gyámhivatali tárgyaláson. Az egyik védelembe vétel egy 16. életévét betöltött fiatalkorút érint, aki a tankötelezettség megszűnése miatt kikerült a rendszerből. Ezeknél az eseteknél az alapellátás nem ért el sikereket az elmúlt évi tapasztalataink szerint.

**Cserszegtomajon** esetkonferenciát 8, esetmegbeszélést és konzultációt összesen 12 alkalommal tartottunk.

Védelembe vétel Cserszegtomaj: Három gyermek esetében a lakhatási körülmények, fizikai elhanyagolás okán előző év óta tart a védelembe vétel.

Egy háromgyermekes édesanya védelembe vett gyermekeivel költözött a településre, a gyámhivatali felülvizsgálatot követően maradt a hatósági intézkedés ennél az ügynél.

Szolgálatunk ezeken az eseteken kívül három gyermek kapcsán vett részt védelembe vételi tárgyaláson a Keszthelyi Járási Hivatal Gyámügyi Osztályán. Egy esetben nem tartottak indokoltnak gyermekvédelmi intézkedést, egy esetben az alapellátás elegendőnek bizonyult, egy esetben pedig a védelembe vétel indokolttá vált. A döntésről szóló határozat 2022-es évben született.

Ezen kívül két alkalommal a vírushelyzet miatt szülő által írt nyilatkozat és a szolgálat iratanyaga alapján született döntés. Három gyermek kiemelésére év végén került sor, amely évek óta húzódó szülői kompetenciahiányból adódó érzelmi és fizikai elhanyagolás következménye. Az esetkonferenciának a Cserszegtomaji Polgármesteri Hivatal tanácsterme ad helyet. A családok és a szakemberek számára semleges környezet elengedhetetlen a megbeszéléshez. A segítő folyamatban bekövetkező elakadások megoldása, a közösen gondolkodás és az esetleges krízishelyzetben történő cselekvési elemek megvitatása együttesen a fő szempontjai ezeknek az alkalmaknak.

**Szakmaközi megbeszélés**t az év során 4 alkalommal szerveztünk a jelzőrendszeri tagok számára. 2021 február 26-án tartottuk meg az éves tanácskozást, melynek t**émája a családterápia volt Polgárné Bertók Orsolya előadásában.**

* **A szakmaközi megbeszéléseink témakörei a következők voltak 2021-ben:** Covid-19 vírushelyzet által okozott családi problémák, figyelmeztető jelek
* Jelzőrendszer fontossága (visszatérő téma) ezért konkrét gyakorlati útmutató: Mikor jelezzen? Mivel jár, ha nem teszi? Együttműködés a felek között. Gyakorlati példa, ha van jelzés, és ha elmarad.
* A nyári napközis táborunk konkrét elemei, részei. A prevenció fontossága, és a hátrányos helyzetű gyermekek élményekben gazdag pillanatainak bemutatása
* Iskolakezdés, prevenciós lehetőségek
* A család rendszerszemléletű megközelítése

**Változások az adatkezelésben, dokumentációban**:

A Gyermekeink védelmében elnevezésű informatikai rendszer (GYVR) gyermekjóléti alapellátási felhasználóinak regisztrációja 2021. március 30-ával kezdődött meg. A regisztrációt követően minden munkatárs betekintői jogosultsággal tudta használni a GYVR-t. Ennek köszönhetően a család- és gyermekjóléti központok esetmenedzserei, valamint azon család- és gyermekjóléti szolgáltatásban dolgozó családsegítők, akik a családból kiemelt gyermek visszahelyezésének ügyeiben dolgoznak, a GYVR-ben tudják megkeresni a gyermekvédelmi szakellátás által elkészített adatlapokat. 2021. májusában több szakmai napot tartottak a rendszerrel kapcsolatos információk átadásának gördülékennyé tétele okán. Külön a gyermekjóléti szolgáltatást nyújtók részére, valamint a gyermekek átmeneti gondozását biztosítók számára. Szolgálatunkról Bali Júlia vett részt egy budapesti tájékoztató napon. A szakmai napokon a Magyar Államkincstár Szociális Ellátások Főosztályának vezetői nyújtottak tájékoztatást. A rendszerbe történő átállás részben valósult meg szolgálatunknál, folyamatosan visszük át a papíralapú dokumentációnkat.

**Pszichológiai tanácsadás**on **Cserszegtomaj**i kliensek közül **4 fő** vett részt (gyermek – felnőtt egyaránt) Baráth Bernadett és Tolvéth Zsófia pszichológusoknál a szolgálat hivatalos helyiségében.

**Hévíz**i kliensek közül szintén **4 fő** vette igénybe a pszichológiai megsegítést.

Csonkáné Bokrovics Andrea **kineziológus** **2** **esetben** nyújtott segítséget klienseink számára **Cserszegtomaj**on, **3 esetben Hévíz** településen. A segítők bevonása a 2021-es évben a Covid-19 vírushelyzet miatt csökkent, de a visszajelzések alapján szükség lesz a továbbiakban a segítő közreműködésükre, ami a mi munkánkat is nagyban támogatja.

**Egyéb szakmai tevékenységek, prevenciós programok**

**Nyári napközis Erzsébet tábor** Hévízen cserszegtomaji és hévízi gyermekek számára, melyet 2021. Július 12-től 16-ig tartottunk. A korábbi éveknek megfelelően, júliusban rászoruló, hátrányos helyzetű, halmozottan hátrányos helyzetű gyermekek részére nyári napközis tábor szervezésére került sor. A látókörünkben lévő nehéz anyagi és szociális helyzetben lévő gyermekeket támogattuk idén ezzel a lehetőséggel. A résztvevők között volt SNI-s gyermek, magatartásproblémával küzdő egyaránt. A táborunkban résztvevő gyermekeknek a családjukkal a hasznos időtöltés, az élményalapú kikapcsolódás nem megoldott. Számunkra évek óta fontos cél, hogy maradandó emlékeket, élményeket kaphassanak a gyermekek ezeken az alkalmakon, és gazdagodhassanak tapasztalatokkal, tudással, amit későbbiekben kamatoztathatnak. A közlekedési és viselkedésbeli szabályok lefektetése után mindenki követte az elvárásokat, együttműködő és motivált volt.

A tábor lehetőséget nyújt az indirekt módon történő preventív munkára, az ellátási területünkön élő gyermekek hétköznapi szokásainak, jelenlegi tudásuknak, képességeiknek, viselkedésbeli nehézségeiknek megismerésére. A családokban jelenlévő, de családsegítés eszközeivel nem megismerhető nehézségekre is fény derülhet, ami irányt adhat a további segítő tevékenységünknek. Az iskolán kívül is lehetőségük van a résztvevőknek az ismerkedésre, a közös élmények segítik a baráti kapcsolatok kialakulását, és az esetleges nehézségek korrigálását. Pozitív visszajelzés számunkra, hogy a táborozók közül mindenki szeretne résztvenni a következő alkalmon is, és évközben folyamatos az érdeklődésük, hogy milyen időpontban lesz a tábor, és be van-e írva a jelentkezők listájára az illető.

**A táborban előtérbe kerültek:**

* **hagyományőrzés:**

Keszthelyi Balatoni Múzeum múzeumpedagógiai programjának meglátogatása. „Vizek, vízpartok életközössége- a Balatonban élő halak” interaktív foglalkozáson vettünk részt a múzeumlátogatás zárásaként.

* **egészséges életmódra nevelés**

Mindennap friss gyümölcs fogyasztása

Mindennap mozgás – Hévíz Ökölvívó Szakosztály meglátogatása Kepli József edzésével és vezetett boxmérkőzéseivel egybekötve. A gyermekek aktívan, érdeklődően vettek részt az izgalmas programon, ahol szintén interaktív módon ismerhettük meg az ökölvívás számunkra ismeretlen rejtelmeit.

Egész napos kirándulás Zalaszabarba a kalandozoo-ba. A kihagyhatatlan program, amit minden gyermek várt a táborban.

Sportpálya-látogatás: kosarazás, focizás, és rolleres ügyességi versenyek

* mindennapos kidobó-versenyek
* Kirándulás a hévízi Véderdőben, ahol aktív szemétszedésbe kezdtünk csapatok kialakításával.

<https://www.youtube.com/watch?v=BCrPT6dJMZ0>

* Zumba tánctanulás

Ezen kívül ajátékok, sporttevékenységek, valamint kézműves tevékenységek biztosították a gyermekek tartalmas időtöltését. Fagylaltozóba több alkalommal volt szerencsénk elmenni játszótéri játékkal, és sétával összekötve az időtöltést.

Pénteken a táborzárás egy közös élményfőzés zárta, ahol gyrost készítettünk a gyerekekkel együtt.

Az egy hetes nyári napközis táborunkat összesen **20** **gyermek** vette igénybe. Sikeresen pályázatunk az **Erzsébet a Kárpát-medencei Gyermekekért Alapítvány** pályázati kiírásán, így támogatásukkal valósulhatott meg, mint napközbeni ellátást nyújtó hagyományőrző Erzsébet-tábor.

Nemcsak Hévízről, hanem Cserszegtomajról is érkeztek gyermekek, akiket a cserszegtomaji Önkormányzat segítségével szállítottak Hévízre.

Fontos továbbá még megemlítenünk, hogy a tábor lebonyolítása kapcsán 3 fő kötelező közösségi szolgálatos, valamint 2 diákmunkában tevékenykedő tanuló segített.

Önszerveződő jelleggel indítottuk el a 2015/2016-os tanév második felében a **pedagógiai munkacsoport**ot a hévíz Illyés Gyula Általános Iskolában. Az estemegbeszélő team alapelvei: a pontos és gyors információáramlás mellett, az együttgondolkodás, a problémák érdemi és hatékony kezelése, a célorientált munkamegosztás a legkompetensebb szakember bevonásával. A megbeszéléseket a Covid-19 vírushelyzet miatt a 2021-es évben nem tartottuk meg. A szakmaközi megbeszéléseinket online formában valósítottuk meg. Az iskola ifjúságvédelmi felelősével telefonon tartottuk a kapcsolatot.

**Szakmai munka Hévízen és Cserszegtomajon**

**Együttműködési megállapodással ellátott gyermekjóléti esetek veszélyeztetettségük fő oka szerint Hévízen:**

* Nevelési probléma, következetlen nevelési elvekből adódóan: 1 kiskorú
* Családi konfliktusban érintettek száma: 3 kiskorú
* érzelmi elhanyagolás: 1 gyermek
* fizikai elhanyagolás: 2 gyermek
* lelki bántalmazás: 1 gyermek
* magatartási-vagy tanulási zavar: 1 gyermek

**Együttműködési megállapodással ellátott gyermekjóléti esetek veszélyeztetettségük fő oka szerint Cserszegtomajon:**

* Nevelési probléma, következetlen nevelési elvekből adódóan: 2 gyermek
* Családi konfliktusban érintettek száma: 4 gyermek
* Gyermek lelki elhanyagolása: 3 gyermek
* Kortárs csoport negatív hatása: 1 gyermek
* Elégtelen lakáskörülmények: 7 gyermek

Egy esetben rendőrségi jelzést követően került a család látókörünkbe, majd a védelembe vételt indokoltnak látta szolgálatunk. Ez esetben, többek között az elhúzódó családi konfliktus, gyermeket is veszélyeztető elmérgesedett szülők közti viszony tette indokolttá a hatósági eljárás megindítását.

Családi konfliktusban érintett három kiskorú az édesanyjukkal költözött Cserszegtomajra, hátrahagyva a bántalmazó közeget.

Elégtelen lakáskörülmények tekintetében a fürdőszoba, toalett, konyha helyiségek hiánya két családot érint. Előfordul olyan ingatlan. ahol ugyan vécé van, de fürdőszoba nem található benne. Ez három család esetében jelent problémát. Jellemzően a főzést a közösségi térben lévő kályha tetején oldják meg, és a meleg víz előállítást szintén.

A veszélyeztetettségben az anyagi problémák ugyan nem elsődleges, fő okként jelennek meg, de mindenképpen számos családot érint. A háttérben a munkanélküliséggel, az inaktív felnőttekkel és az egészségügyi problémákkal találkozunk. Tapasztalataink szerint az évek óta munka nélkül élő aktívkorúak motiválatlanságukból is adódik a passzivitás kialakulása. Jellemzően végzettséggel nem rendelkező, 8 általános iskolai osztályt végzettek az imént említett nehézségekkel küzdők. Nők esetében több ellátottunk a nyolc osztályt sem végezte el, illetve analfabéta ellátottunk is van. Az inaktív felnőttek munkaerőpiacra történő visszakerülése akadozik, sikertelennek mondható. Az alkalmi, bejelentés nélküli munkákat gyakran helyezik előtérbe, és inkább a gyorsabb pénzkeresési lehetőséget választják, mint a hosszútávon bejelentett, de alacsonyabb bérezéssel járó munkahely választását.

Az esetjelzések tartamát illetően és a folyamatban lévő ügyekre leginkább jellemző volt a szülői elhanyagolás, családi és kapcsolati konfliktusok, életvezetési hiányosságok, alkoholabúzus gyanú, és kimagasló a szülői nevelési elvek, kompetenciák hiányaiból adódó gyermeknevelési problémák együttes megjelenése.

Az oktatási intézményekből érkezett jelzések száma lecsökkent, a hévízi iskolából nem érkezett jelzés 2021-ben.

**Adományozás**

A Szolgálat folyamatosan fogadja az adományokat: gyermek- és felnőtt ruhaadományokat, egyéb felajánlásokat, berendezési tárgyakat, melyeket a gondozott, rászoruló családok részére rendszeresen eljuttatnak a családsegítők szükség és igény szerint. Egyre több magánszemélytől kapunk adományokat. Hidegélelmiszer csomagokat, higiéniai felszereléseket, és pénzadományt egyaránt.

Bútor felajánlásokat is több alkalommal kapunk. Cserszegtomajon a tavalyi évben 5 családnak tudtunk bútorokat, háztartási eszközöket felajánlani. Hévízen 2 családnak segítettünk e téren.

Ruhabörzét a 2021-es évben nem tarthattunk a vírushelyzet miatt. Ezt kompenzálva azonban a ruhaadomány koordinációja gördülékeny volt egész évben. Próbáltuk a felhalmozás helyett az azonnali kiszállítást részesíteni előnyben. Nyomon követtük az igényléseket, méreteket és a megfelelő helyre továbbítottuk a ruha, játék, vagy háztartási cikkeket.

A Szolgálat ünnepekhez kötött adománygyűjtéseket szervezett, ami az **Adventi időszak**ban is sikeres volt. A cipős doboz játékadomány és a tartós élelmiszer-adomány gyűjtéssel 50 családnaktudtunk segíteni karácsonykor. Kiemelkedő volt idén a hévízi adománygyűjtés, ami szolgálatunkhoz érkezett. Az ellátott gyermekeinknek minőségi ruhákat, játékokat hoztak a hévízi felajánlók. Az adományok kiszállítását Szolgálatunk végezte.

Adományozásainkban évek óta közreműködik a Komáromi Pékség hévízi üzlete. Hétfő kivételével mindennap biztosítja az előző napról megmaradt pékárut. A kliensek személyesen jönnek el érte Hévíz településen, Cserszegtomajra ügyfélfogadási időn kívül visszük a családok számára.

Több magánszemélytől érkezett adomány az év folyamán ünnepektől független időpontokban. Három alkalommal egy család nagy mennyiségű hidegélelmiszert biztosított rászoruló hévízi és cserszegtomaji családok számára. Egy felajánló több alkalommal nagy összegű pénzadományt ajánlott fel általunk gondozott családoknak. Mind Hévízen, mind Cserszegtomajon részesültek az anyagi segítségből. Az említett felajánlásból karácsonyi édességcsomagot tudtunk készíteni a gyermekek számára.

Iskolakezdéskor a révfülöpi Magyar Református Szeretetszolgálat támogatását sikerült elnyernünk. Ekkor új iskolatáskákat, füzeteket, ceruzákat, egyéb iskolai kellékeket, illetve tornazsákokat tudtunk juttatni a gondozottjaink részére. 20 gyermek részesült az adományban.

Klienseinknek lehetőségük van egy külön számítógép használatára internetezési lehetőséggel együtt. Az álláskeresésben, egyéb ügyintézésben önállóan, vagy akár segítségünket igénybe véve tudnak élni ezzel a lehetőséggel.

**Tervezett preventív jellegű tevékenységek a 2022. évre**

Az elmúlt évek jó gyakorlatait követve ruhabörzét, egyhetes nyári gyerektábort, kézműves játszóházakat az ünnepekhez kapcsolódóan (járványhelyzeti szabályoktól függően), karácsonyi adománygyűjtést tervezünk.

**2.**

**HATÁROZATI JAVASLAT**

Hévíz Város Önkormányzat Képviselő-testülete Hévíz Város Önkormányzat 2021. évi gyermekjóléti és gyermekvédelmi feladatainak ellátásáról szóló átfogó értékelést elfogadja.

A Képviselő-testület felkéri Hévíz Város Jegyzőjét, hogy az értékelést a Zala Megyei Kormányhivatal Hatósági Főosztály Szociális és Gyámügyi Osztályának küldje meg.

Felelős: Dr. Tüske Róbert jegyző

Határidő: 2022. május 31.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Hatósági osztályvezető** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **Varga András** | **TASZII intézményvezetője** |  |  |
|  | **Család- és Gyermekjóléti Szolgálat Szakmai Vezető/**  **Az előterjesztés készítője** |  |  |